Asia C-470/08

Kornelis van Dijk

vastaan

Gemeente Kampen

(Gerechtshof te Arnhemin esittämä ennakkoratkaisupyyntö)

”Yhteinen maatalouspolitiikka — Tiettyjä tukijärjestelmiä koskeva yhdennetty hallinto- ja valvontajärjestelmä — Asetus (EY) N:o 1782/2003 — Tilatukijärjestelmä — Tukioikeuksien siirtäminen — Vuokrasopimuksen päättyminen — Vuokralaisen ja vuokranantajan velvoitteet”

Unionin tuomioistuimen tuomio (viides jaosto) 21.1.2010 I ‐ 606

Tuomion tiivistelmä

Maatalous – Yhteinen maatalouspolitiikka – Tiettyjä tukijärjestelmiä koskeva yhdennetty hallinto- ja valvontajärjestelmä – Tilatukijärjestelmä

(Neuvoston asetuksen N:o 1782/2003 1 artiklan toinen luetelmakohta, 2 artiklan a ja c alakohta, 33 artiklan 1 kohdan a alakohta, 36 artiklan 1 kohta, 43 artiklan 1 kohta ja 46 artikla; komission asetus N:o 795/2004)

Missään yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetun asetuksen N:o 1782/2003 ja asetuksessa N:o 1782/2003 säädetyn tilatukijärjestelmän täytäntöönpanoa koskevista yksityiskohtaisista säännöistä annetun asetuksen N:o 795/2004 säännöksissä ei säädetä, että vuokralaisen on luovutettava vuokrattujen maa-alueiden lisäksi niihin syntyneet tai liittyvät tukioikeudet vuokrasopimuksen päättyessä vuokranantajalle.

Sitä vastoin sekä asetuksen N:o 1782/2003 tavoitteista että systematiikasta käy ilmi, että tukioikeudet säilyvät vuokralaisella vuokrasopimuksen päättyessä jollei toisin ole sovittu.

Asetuksen N:o 1782/2003 1 artiklan toisen luetelmakohdan mukaan tilatukijärjestelmä merkitsee viljelijöiden tulotukea, jonka tavoitteena on maatalousväestön kohtuullisen elintason turvaaminen. Kyseisen asetuksen 43 artiklan 1 kohdan mukaan viljelijälle tilatukijärjestelmästä myönnettävien tukioikeuksien määrä riippuu viljelijällä viitekautena olleiden hehtaarien määrästä sekä niiden tukien määrästä, joita tälle on myönnetty kyseisen asetuksen liitteessä tarkoitetuista tukijärjestelmistä. Asetuksen N:o 1782/2003 36 artiklan 1 kohdassa säädetään tässä asiayhteydessä, että tilatuki maksetaan sellaisten tukioikeuksien osalta, joihin liittyy vastaava määrä tukikelpoisia hehtaareita. Sitä vastoin kyseisessä artiklassa ei säädetä mitään siitä, että tukioikeudet liittyisivät tiettyihin viljelylohkoihin ja erityisesti viljelijällä viitekautena olleisiin viljelylohkoihin.

Asetuksen N:o 1782/2003 46 artiklan, jossa säädetään mahdollisuudesta siirtää tukioikeuksia saman asetuksen 30 perustelukappaleessa vahvistetun tavoitteen mukaisesti, 2 kohdassa säädetään tukioikeuksien vuokrauksen tai muun samantyyppisen liiketoimen osalta erityisesti, että tukioikeuksien siirtäminen sallitaan ainoastaan, jos siirrettyihin tukioikeuksiin liittyy vastaavan tukikelpoisen hehtaarimäärän siirto. Tämän säännöksen tarkoituksena on 30 perustelukappaleessa vahvistetun tavoitteen mukaisesti välttää keinottelumielessä tehdyt siirrot, jotka johtaisivat tukioikeuksien kasautumiseen ilman vastaavaa maatalouspohjaa. Lisäksi asetuksen N:o 1782/2003 33 artiklan 1 kohdan a alakohdan sekä saman asetuksen 2 artiklan a ja c alakohdan, yhdessä luettuina, mukaan tilatukijärjestelmä on tarkoitettu viljelijöille eli henkilöille, jotka harjoittavat maataloustoimintaa eli maataloustuotteiden tuotantoa, kasvatusta tai viljelyä taikka maan säilyttämistä viljelyn ja ympäristön kannalta hyvässä kunnossa. Maa-alueiden vuokranantaja ei kuitenkaan ole välttämättä kyseisen asetuksen 2 artiklan a alakohdassa tarkoitettu viljelijä. Jos siis yhteisön lainsäätäjä olisi halunnut, että tukioikeudet palautuvat kaikissa tapauksissa vuokranantajalle vuokrasopimuksen päättyessä, se olisi antanut tätä koskevan säännöksen.

Näin ollen yhteisön oikeus ei velvoita vuokralaista luovuttamaan vuokrattujen maa-alueiden lisäksi niihin syntyneitä tai liittyviä tukioikeuksia vuokrasopimuksen päättyessä vuokranantajalle eikä maksamaan tälle korvausta.

(ks. 25–28, 30, 32, 34–38 ja 43 kohta sekä tuomiolauselma)